## Pravilnik o normiranim naponima za distribucijske niskonaponske električne mreže i električnu opremu

### NN 28/2000 (10.3.2000.), Pravilnik o normiranim naponima za distribucijske niskonaponske električne mreže i električnu opremu

# MINISTARSTVO GOSPODARSTVA

**575**

Na temelju članka 5. stavka 2. Zakona o elektroprivredi
("Narodne novine", broj 31/90, 47/90, 26/93, 78/94 i
105/99) ministar gospodarstva donosi

## PRAVILNIK

### O NORMIRANIM NAPONIMA ZA DISTRIBUCIJSKE NISKONAPONSKE ELEKTRIČNE MREŽE I ELEKTRIČNU OPREMU

Članak 1.

Ovim se pravilnikom propisuju veličine normiranih napona
za distribucijske niskonaponske električne mreže i
električnu opremu spojenu na te mreže i prijelazna
razdoblja za njihovo uvođenje.

Ovaj se propis ne primjenjuje na normirane napone sastavnica
ili dijelova korištenih unutar električne opreme.

Članak 2.

Izrazi korišteni u ovom pravilniku imaju sljedeće značenje:

Distribucijska niskonaponska električna mreža (u daljnjem
tekstu: mreža) je mreža isporučitelja električne
energije.

Nazivni napon je napon kojim je označena mreža ili
električna oprema i na koju se odnose određene radne
značajke.

Opskrbne stezaljke je točka gdje su zajedno spojene mreža
isporučitelja električne energije i električni
sustav potrošača.

Opskrbni napon je efektivna veličina napona između
faznih vodiča ili između faznog i neutralnog vodiča
na opskrbnim ste-zaljkama.

Opseg opskrbnog napona je opseg napona na opskrbnim stezaljkama.

Članak 3.

Normirane veličine nazivnog napona mreža su:

230 V izmeðu faznog i neutralnog vodiča i 400 V između
faznih vodiča, za četverožilne trofazne mreže
nazivne frekvencije 50 Hz.

U normalnim uvjetima mreže preporuča se da se opskrbni
napon na opskrbnim stezaljkama ne treba razlikovati od nazivnog
napona više od ±10%.

Članak 4.

Nazivni naponi postojećih mreža 220/380 V moraju se
razvijati prema novim normiranim veličinama nazivnih napona
230/400 V, iz članka 3. ovoga pravilnika.

Prijelazno razdoblje za razvitak mreža iz stavka 1. ovoga
članka treba biti što je moguće kraće
a najdulje može trajati 10 godina od dana stupanja na snagu
ovoga pravilnika.

Za vrijeme prijelaznoga razdoblja iz stavka 2. ovoga članka,
kao prvi korak, isporučitelji električne energije
trebaju dovesti opskrbni napon postojećih mreža 220/380
V unutar područja 230/400 V +6%, -10%. Prijelazno razdoblje
za provođenje prvoga koraka treba biti što je moguće
kraće, a smije trajati najdulje 6 godina od dana stupanja
na snagu ovoga pravilnika.

Na kraju prijelaznog razdoblja iz stavka 2. ovoga članka
moraju se postignuti tolerancije opskrbnog napona 230/400 V±10%.

Članak 5.

Pravne i fizičke osobe ovlaštene za proizvodnju, prijenos
i/ili distribuciju električne energije i upravljanje elektroenergetskim
sustavom dužne su donijeti u roku jedne godine od dana stupanja
na snagu ovoga pravilnika odgovarajuće vlastite programe
za razvitak u prijelaznim razdobljima iz članka 4. ovoga
pravilnika.

U skladu s programima iz stavka 1. ovog članka pravne i
fizičke osobe dužne su donositi i provoditi odgovarajuće
godišnje planove razvitka.

Članak 6.

Električna oprema domaće proizvodnje i iz uvoza mora
biti označena normiranim nazivnim naponima 230 V ili 400
V iz članka 3. ovoga pravilnika, odnosno opsegom napona
dimenzioniranja koji obuhvaća navedene veličine,
što je prije moguće a najdulje u roku od jedne godine
od dana stupanja na snagu ovoga pravilnika.

Članak 7.

Ovaj pravilnik stupa na snagu osmog dana od dana objave u "Narodnim
novinama".

Klasa: 310-02/00-01/62
Urbroj: 526-01/00-02
Zagreb, 2. ožujka 2000.

Ministar gospodarstva
**Goranko Fižulić,** v. r.

Pravilnik, NN 28/2000-575